***1-секция***

***Әл-Фараби атындағы ҚазҰУ-і***

***ЖОО-ға дейінгі білім беру факультеті***

***Аға оқытушылар: Ембергенова К.Р., Дауытова Ж.К.,***

***Буланова Т.М.,Абдибекова К.Ж.***

**Білім мен дағдыны бақылау мен бағалаудың міндеттері мен талаптары**

Студенттердің оқу материалын меңгергенін тексеру және бағалау – оқыту нәтижелерін бақылау, оқу процесінің әр түрлі кезеңіндегі студенттердің танымдық іс-әрекетін басқару.

Білімді тексеру және бағалау студенттің білім алуына көмектесіп, оның және оқытушының білім сапасы жөнінде сандық мәлімет береді. Оқытушы тыңдаушының білім деңгейінен хабар алып, оның танымдық жұмысын ұйымдастыруға негіз жасайды. Оқытушы өз жұмысындағы жетістіктер мен кемшіліктерге баға беріп, жұмыс әдістерін толықтырып, түзетіп, жеке студенттермен жұмыстың жолдарын және құралдарын тауып, бағдарламалық білімдердің меңгерілуі деңгейін анықтайды.

Студент тақырыпты қаншалықты деңгейде меңгергенін ұғады. Егер білімді тексермесе, онда студент өз білімін терең, жан-жақты және дұрыс бағалай алмайды. Студент баға алған соң өзінің оқу орнындағы, үйдегі жұмыстарын жетілдіруге, жақсы сапаларын дамытуға, білім, іскерлік, дағдыларындағы кемшіліктерді жоюға мүмкіндік алады.

Білім, іскерлік және дағдыларды тексеру және бағалау тәрбиеге де ықпал етеді. Студенттердің өз оқулары, табысы, сәтсіздіктері туралы ой-пікірлері қалыптасып, қиындықты жеңуге ұмтылады. Баға студенттің өзі туралы ойына қозғау салады.

Білімді тексеру және бағалаудың мемлекеттік маңызы бар. Университеттің, оқытушылар ұжымының жұмысын білімді басқару органдары студенттердің үлгеріміне қарап бағалайды. Білім және ғылым министрлігі студенттердің білімдерінің сапасын, оқытушылардың жұмыстарының жетістіктерін және кемшіліктерін білу үшін бақылау және тексеру жұмыстарын береді.

Білімді тексеруге қойылатын талаптар:

•тексерудің және бақылаудың жүйелілігі, тұрақтылығы, міндеттілігі. Бұл талапты орындамау студенттердің оқуға деген қатынасын нашарлатып, білімнің сапасына кері әсер етеді;

•әрбір студент өзінің білімінің, іскерлік дағдысының бағаланатынын түсіну керек.

Егер білімді тексеру және бағалау оқыту процесінің құрылымына тұрақты түрде енсе, онда студент оқытушының сұрақтары мен тапсырмаларына жауап беруге дайын болады.

•студенттердің білім, іскерлік және дағдылары мемлекеттік .оқу бағдарламаларына сәйкес тексеріледі. Бағдарламаны меңгеру - білімді бағалаудың негізгі өлшемі. Оқытушы студенттің қосымша біліміне, оқыған қосымша әдебиеттеріне кеңес, нұсқау, беріп, баға қоймайды.

•студенттердің теорияны және фактілерді білуін тексеру және бағалау арқылы, білімдерінің жалпы және ақыл-ой дамуына, жеке тұлғалық сапаларын қалыптастыруға ықпалын, оқуға әсерін білу;

•білім, іскерлік, дағдыларды түрлі тәсілдер арқылы тексеру;

•байқалған кемшіліктерді студенттің өзі түзетуі;

•оқытушы студенттерді білімдерін бақылап, бағалауға, кемшіліктерді жоюдың әдістемесі мен тәсілдерін білуге үйретуі;

•бағаны әділ қойылуы;

•студенттің өзін-өзі және басқаны бақылауы және бағалауы;

•әр тақырыпты оқудың нәтижесіне оқытушының және студенттердің баға беруі;

•бақылау-бағалау процесінің әрбір баланың оқу үлгерімінің төмендемеуіне, көңіл-күйінің жақсы болуына көмектесуі.

Студенттердің өздік жұмысын күнде бақылап отыру. -Бұл әдіс арқылы оқытушы студенттердің тәртібін, білімді қалай қабылдайтынын және түсінетінін, тәжірибелік іскерлік және дағдыларға машықтандыру кезінде өз бетімен атқара алатын жұмыстарын, оқуға икемділігін, қызығушылығын, қабілетін, білімді жүйелі алуын қадағалайды. Бақылау мәліметтеріне сүйеніп, оқытушы студенттердің жеке ерекшіліктерін анықтап, оларды өз жұмысында қолданып, студенттердің білімдерін дұрыс тексеруге және бағалауға мүмкіндік алады.

Ауызша жауаптар алу үшін оқытушы сұрақтарды тұжырымдап, кеңестер береді, міндеттер қояды.

Ауызша сұрау студенттердің білімін тексеріп бағалау үшін жиі қолданылады. Бұл әдіс арқылы оқытушы студенттерге оқылған материал бойынша сұрақ беріп, жауаптарын бағалап, материалды қаншалықты деңгейде түсінгендерін анықтайды.

Ал жазба жұмыстары үйде және аудиторияда орындалады. Тарих, география, биология, химия, физика пәндерінің оқытушылары студенттерге сурет салдырады, сызба, диаграмма сыздырады, картамен жұмысты бағалайды.

Оқу бағдарламасының жекелеген тақырыптарын және бөлімдерін өтіп болған соң жазбаша немесе тәжірибелік бақылау жұмыстары өткізіледі. Бақылау жұмысының алдында оқытушы студенттердің оқылған материалды меңгергенін анықтау мақсатымен жазба жұмыстарын жүргізеді. Егер студенттер тақырыпты не бөлімді жақсы толық меңгермесе, онда бақылау жұмысының алдында қосымша тапсырмалар беріледі студент өзі ізденіп жұмыс жасайды, оқу материалын меңгерту бағытында еңбектенеді.

Бақылау-тексеру жұмыстары арқылы студенттер жаңа есептер шығарады, немесе тест тапсырады, олардың білімдері, оқиғаларды, хронологияны білуі тексеріліп, диктанттар, мазмұндамалар, шығармалар жазылып, бұйымдар әзірленіп, сурет салынып, сызба жұмыстары жүргізіледі, баяндама, рефераттар оқылады. Студенттердің дайындығын зертханалық-тәжірибелік жұмыстар арқылы тексеру физика, химия, биология пәндерінде студенттерге құралдар, қондырғылар арқылы тәжірибе жасатып, шамаларды өлшету үшін қолданылады.

Алдын ала әзірленген сұрақтар, тапсырмалар арқылы да студенттердің білімдері тексеріледі.

Емтихан – оқытушының жоғары оқу орнының жұмысына мемлекеттің бақылау жасау құралы. Емтихандар білім беру ұйымдарының бақылауымен және басшылығымен өткізіледі. Олар студенттердің білімдерін қорытындылауға және жүйелеуге көмектесіп, оқытудың беріктілігі принципін жүзеге асырып, студенттерді саналы тәртіпке үйретіп, оқуға ынталандырады. Сондықтан емтихандар оқу жұмысының сапасын көтерудің тиімді құралы болып табылады. Емтихан жылы шырайлы жағдайда өту үшін барлық студенттерге алдын ала сұрақтар беріледі. Тек қана практикалық тапсырмалардың, есептердің мазмұны туралы айтылмайды.

Білім мен дағдыны бақылау мен бағалаудың міндеттері мен талаптарына қысқаша шолу жасап өттім.